สสส. จับมือเครือข่าย ชูนวัตกรรมทางสังคม “ตลาดเขียว” สนับสนุนเกษตรกรรายย่อยด้วยมาตรฐาน PGS มุ่งสร้างระบบนิเวศอาหารปลอดภัยที่ยั่งยืน
ทันตแพทย์หญิง จันทนา อึ้งชูศักดิ์ ประธานกรรมการกำกับทิศทางแผนอาหารเพื่อสุขภาวะ สำนักงานกองทุนสนับสนุนการสร้างเสริมสุขภาวะ หรือ (สสส.) กล่าวถึงงานเสวนา “พลังตลาดเขียว” ระบบนิเวศอาหารปลอดภัย ว่า  สสส. ร่วมกับมูลนิธิเกษตรกรรมยั่งยืนและภาคีเครือข่าย จัดงานเสวนานี้ขึ้นภายใต้แนวคิดพลเมืองอาหาร ชุมชนอาหารและระบบอาหารที่ยั่งยืน เพื่อผลักดันกลไกการกระจายผลผลิตของเกษตรกรอินทรีย์รายย่อยด้วยมาตรฐานการรับรองอย่างมีส่วนร่วม หรือ PGS ให้เกิดการเยื่อมโยงระบบนิเวศอาหารปลอดภัย กระตุ้นเศรษฐกิจชุมชน สร้างความมั่นคงทางอาหารที่ยั่งยืนด้านนางวัลลภา แวน วิลเลียนส์วาร์ด ผู้จัดการโครงการบูรณาการเพื่อหนุนเสริมยุทธศาสตร์แผนอาหารและร่วมกับภาคีเพื่อการขยายผลระบบอาหารสุขภาวะ สำนักงานกองทุนสนับสนุนการสร้างเสริมสุขภาวะ หรือ (สสส.) กล่าวว่า บทบาทของตลาดเขียวคือ การเป็นพื้นที่ที่ทุกคนสามารถเริ่มต้นในการเข้ามาเป็นส่วนหนึ่งของระบบอาหารปลอดภัย ไม่ว่าจะเป็นผู้ผลิต ผู้จำหน่าย ผู้บริโภค หรือแม้แต่องค์การภาคส่วนต่างๆ ตลาดเขียวยังเป็นพื้นที่กลางและสร้างกระบวนการมีส่วนร่วมของผู้คนที่สนับสนุนให้เกิดระบบอาหารยั่งยืน นอกจากนี้ การเข้าถึงอาหารที่มีคุณภาพ ปลดภัย ยังส่งผลดีต่อสุขภาพทั้งผู้บริโภคและผู้ผลิต เนื่องจากผลผลิตที่ได้มาจากระบบเกษตรกรรมยั่งยืน สร้างการเปลี่ยนแปลงที่ดีในมิติต่างๆ ทั้งดีต่อสุขภาพร่างกาย  ดีต่อเศรษฐกิจของย่าน ของชุมชน ท้องถิ่น ดีต่อสังคมที่มีปฏิสัมพันธ์ต่อกันและดีต่อสิ่งแวดล้อม ลดขยะของเสียรวมถึงลดการใช้พลังงาน